text: Lotte Grigel er ude af VM med korsbånds-skade
  07 december 2015 kl. 12.06
  En korsbånds-skade sender Lotte Grigel ud af VM og det danske landshold i en lang periode.
  Midtvejs i første halvleg måtte Lotte Grigel søndag aften forlade banen i Jyske Bank Boxen efter at have slået knæet ned i halgulvet under kampen mod Tunesien.
  Playmakeren var mandag formiddag gennem en scanning, og desværre viste det sig, at det forreste korsbånd er revet over i venstre knæ. Det ærgrer naturligvis landstræner Klavs Bruun Jørgensen på både spillerens og holdets vegne.
   - Vi er sindssygt kede af det på Lottes vegne og meget ærgerlige over, at vi må undvære hende resten af turneringen, siger landstræneren i en pressemeddelelse fra DHF.
  Skaden kommer efter en turbulent tid for Esbjerg-pigen. Efter længere tids store stridigheder  mellem Lotte Grigel og hendes barndomsklub, Team Esbjerg,  skiftede hun i starten af november til de russiske mestre Rostov-DON, som hun endnu ikke har nået at spillet officielle kampe for på grund af manglende spille-tilladelse. Nu går der så flere måneder før hun bliver spilleklar, da en korsbånd-skade kræver lang genoptræning. 
  Også ved sidste års EM i Ungarn måtte Lotte Grigel forlade slutrunden før tid på grund af en skade.
  